TPCH ลั่นเป้าภายใน 5 ปีกำลังการผลิตโรงไฟฟ้าแตะ 200 MW
TPCH เปิดแผนปี 59 เตรียมขยายการลงทุนในอาเซียน เปิดฉากที่กัมพูชาและลาว คาดได้ข้อสรุปต้นปีหน้า เดินหน้าก่อสร้างโรงไฟฟ้าชีวมวลอีก 4 โครงการ กำลังการผลิตรวม 40 MW มั่นใจอนาคตสดใส ย้ำเป้าหมายภายใน 5 ปีมีโรงไฟฟ้ากำลังการผลิตรวม 200 MW
1 ธ.ค. 2558

นายเชิดศักดิ์ วัฒนวิจิตรกุล กรรมการผู้จัดการใหญ่ บริษัท ทีพีซี เพาเวอร์ โฮลดิ้ง จำกัด (มหาชน) หรือ TPCH เปิดเผยว่า หลังจากที่บริษัทเดินทางไปนำเสนอข้อมูล (โรดโชว์) ให้กับนักลงทุนที่ฮ่องกง มาเลเซียและสิงคโปร์ ในระหว่างวันที่ 23-26 พฤศจิกายน ที่ผ่านมา นักลงทุนให้การตอบรับเป็นอย่างดีและมีสถาบันทางการเงินชั้นนำเข้ารับฟังข้อมูลอย่างล้นหลาม เนื่องจากธุรกิจของบริษัท ซึ่งดำเนินธุรกิจลงทุนในบริษัทอื่นที่ประกอบธุรกิจโรงไฟฟ้าจากพลังงานหมุนเวียนเป็นหลัก มีความน่าสนใจ มีโอกาสเติบโตอย่างยั่งยืนสร้างผลตอบแทนที่ดีในอนาคตและไม่ทำให้นักลงทุนผิดหวังแน่นอน
โดยบริษัทตั้งเป้าหมายว่าภายใน 3 ปีข้างหน้า กำลังการผลิตจะอยู่ที่ 100 เมกะวัตต์ โต 10 เท่า และมีกำลังการผลิต 200 เมกะวัตต์ ภายใน 5 ปี ข้างหน้า ส่วนปี 2559 จะได้เห็น TPCH ขยายการลงทุนออกไปในอาเซียน โดยจะเริ่มที่กัมพูชา และที่ลาว เพราะเริ่มศึกษาแล้วต้นปีหน้าจะมีความชัดเจน
สำหรับปัจจุบัน TPCH มีโครงการโรงไฟฟ้าชีวมวลที่สามารถจ่ายไฟฟ้าได้เรียบร้อยแล้ว 2 โครงการ ประกอบด้วยโรงไฟฟ้าชีวมวลช้างแรก ไบโอเพาเวอร์ (CRB) และโรงไฟฟ้าชีวมวลแม่วงศ์ เอ็นเนอยี่ (MWE) โดยจำหน่ายกระแสไฟฟ้าได้รวม 20  เมกะวัตต์ ส่วนโครงการที่อยู่ระหว่างก่อสร้างมีทั้งหมด 4  โครงการและมีกำลังการผลิตรวมจำนวน 40 เมกะวัตต์
ประกอบด้วย โรงไฟฟ้าชีวมวลมหาชัย กรีน เพาเวอร์   (MGP),โรงไฟฟ้าชีวมวลทุ่งสัง กรีน  (TSG),โรงไฟฟ้าชีวมวลพัทลุง กรีน เพาเวอร์ (PGP) และโรงไฟฟ้าชีวมวลสตูล กรีน เพาเวอร์ (SGP) นอกจากนี้ ยังมีโครงการที่อยู่ระหว่างขั้นตอนการขอใบอนุญาตอีก 1 โครงการคือโรงไฟฟ้าชีวมวล ปัตตานี กรีน (PTG)  มีกำลังการผลิต 46 เมกะวัตต์     